S-138/2016

Mál þetta, sem dómtekið var þann 8. júlí, er höfðað með ákæru lögreglustjórans á Norðurlandi eystra, útgefinni 23. júní 2016, á hendur X, fæddri ..., ... ríkisborgara, með dvalarstað í ..., en nú í fangelsinu á Akureyri;

„fyrir fíkniefnalagabrot, með því að hafa 15. maí 2016, staðið að innflutningi á samtals 388,89 g af kókaíni, sem hafði að meðaltali 46% styrkleika, ætluðum til söludreifingar hér á landi í ágóðaskyni. Fíkniefnin flutti ákærða til Íslands, sem farþegi með flugi FI-555 frá Brussel í Belgíu til Keflavíkurflugvallar, falin í líkama hennar í 40 pakkningum.

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2 gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.“

Þess er krafist að ákærða verði dæmd til refsingar og til greiðslu alls sakarkostnaðar og að gerð verði upptæk framangreind fíkniefni 388,89 g af kókaíni, samkvæmt heimild í 6. mgr. 5. gr. laga um ávana- og fíkniefni nr. 65/1974, sbr. lög nr. 10/1997 og 68/2001, sbr. og 2. mgr. 14. gr. reglugerðar nr. 233/2001, sbr. reglugerð nr. 848/2002.“

P-kk-nf R-kk-nf M. K-kk-nf hrl., skipaður verjandi ákærðu, krefst þess að hún verði dæmd til vægustu refsingar sem lög leyfa og þá að frádreginni gæsluvarðhaldsvist frá 16. maí 2016 að telja. Þá krefst verjandinn hæfilegra málsvarnarlauna, þ. á m. vegna starfa hans við lögreglurannsókn málsins. Að auki krefst verjandinn greiðslu vegna ferðakostnaðar og annars útlagðs kostnaðar.

I

Samkvæmt rannsóknargögnum stöðvuðu tollverðir í Flugstöð Leifs Eiríkssonar ákærðu þann 15. maí sl., laust eftir kl. 15:00, en hún var þá að koma með flugi frá Brussel í Belgíu. Vegna grunsemda um að ákærða hefði fíkniefni meðferðis var hún handtekin af lögreglu og færð á heilbrigðisstofnun og kom þá í ljós að hún var með talsvert magn af aðskotahlutum innvortis. Vegna rannsóknarhagsmuna var ákærða færð fyrir dóm þann 16. maí sl. og úrskurðuð í gæsluvarðhald daginn eftir. Samkvæmt gögnum skilaði ákærða á næstu dögum af sér 40 pakkningum sem innihéldu alls 388,89 g af ætluðu kókaíni.

Í málinu liggur m.a. fyrir matsgerð frá Rannsóknarstofu í lyfja og eiturefnafræði Háskóla Íslands, sem dagsett er 2. júní 2016, vegna rannsóknar á innihaldi umræddra pakkninga og þá m.a. með tilliti til styrkleika efnisins. Segir í matsgerðinni að alls hafi verið rannsökuð fimm sýni, sem hafi innihaldið kókaín á bilinu 45-46% að styrk, öll að mestu í formi kókaínklóríðs. Segir að meðalstyrkur kókaíns í sýnunum hafi verið 46%. Í matsgerðinni segir að neyslustyrkur fíkniefna geti verið breytilegur frá einu landi til annars, frá ári til árs og jafnvel milli borga í sama landi, en hann hafi ekki verið rannsakaður sérstaklega hérlendis. Þá segir að í útreikningum hafi verið gengið út frá tölum um neyslustyrkleika kókaíns í Danmörku, en hann hafi að meðaltali verið 30% á landsvísu árið 2014. Að þessu sögðu er staðhæft að úr umræddum 388,89 g af dufti sem innihaldi 46% kókaín sé samkvæmt framangreindum forsendum hægt að búa til 622 g af efni sem væri 30% að styrk, að gefnum þeim forsendum að efnið sé þynnt með óvirku dufti og ekkert fari til spillis í þeirri aðgerð.

Við rannsókn lögreglu var ákærða tvívegis yfirheyrð um sakarefnið, í fyrra sinnið þann 16. maí sl., en í síðara sinnið 7. júní sl.

Eins og fyrr sagði var ákærðu með dómsúrskurði gert að sæta gæsluvarðhaldi, fyrst þann 17. maí 2016. Síðan hefur gæsluvarðhald ákærðu ítrekað verið framlengt og allt til þessa dags.

II

Hér fyrir dómi hefur ákærða skýlaust játað sakargiftir samkvæmt ákæru. Fyrir dómi staðfesti ákærða efni framangreindra yfirheyrsluskýrslna hjá lögreglu, en þar kom m.a. fram að hún hefði flutt fyrrnefnd fíkniefni til landsins gegn loforði um greiðslu tiltekinnar fjárhæðar við afhendingu.

Þar sem játning ákærðu er í samræmi við rannsóknargögn lögreglu þykir nægilega sannað að hún hafi gerst sek um þá háttsemi sem henni er gefin að sök í ákæru og þar er réttilega heimfærð til refsiákvæða.

Mál þetta var rekið með hliðsjón af 164. gr. laga um meðferð sakamála nr. 88, 2008.

III

Ákærða, sem er 33 ára, hefur samkvæmt sakavottorði ákæruvalds ekki áður gerst sek um refsiverða háttsemi svo kunnugt sé.

Við ákvörðun refsingar verður m.a. litið til þess að ákærða hefur verið sakfelld fyrir innflutning á verulegu magni af sterku fíkniefni, ætluðu til söludreifingar hér á landi í ágóðaskyni, sbr. m.a. ákvæði 1., 3., 6. og 7. tl. 1. mgr. 70. gr. almennra hegningarlaga nr. 19, 1940. Til refsimildunar verður litið til skýlausrar játningar ákærðu við alla meðferð málsins, sbr. að því leyti 9. tl. 1. mgr. 74. gr. hegningarlaganna. Ennfremur þykir ekki sýnt fram á annað en að ákærða hafi verið svokallað burðardýr, og að hún hafi þannig ekki komið að skipulagningu eða fjármögnun innflutningsins. Þá er til þess að líta að ákærðu er einungis gefið að sök brot gegn lögum nr. 65, 1974 um ávana- og fíkniefni, en ekki brot gegn 173. gr. A almennra hegningarlaga nr. 19, 1940. Fyrir dómi lýsti ákærða yfir iðran vegna gjörða sinna, en að auki skýrði hún lítillega frá erfiðum aðstæðum sínum.

Að öllu ofangreindu virtu þykir refsing ákærðu eftir atvikum hæfilega ákveðin tíu mánaða fangelsi. Rétt þykir að gæsluvarðhald sem ákærða hefur sætt frá 16. maí 2016 að telja komi til frádráttar refsingunni með fullri dagatölu.

Ákærða sæti upptöku á 388,89 g af kókaíni, sem lögregla lagði hald á og tilgreint er í ákæru.

Í ljósi málsúrslita ber að dæma ákærðu til að greiða sakarkostnað málsins. Er um að ræða útlagðan kostnað lögreglu að fjárhæð 713.189 krónur, en einnig málsvarnarlaun skipaðs verjanda ákærðu, sem ákveðst að meðtöldum virðisaukaskatti, eins og segir í dómsorði. Einnig skal ákærða greiða útlagðan kostnað verjandans, þ. á m. vegna ferða, eins og nánar segir í dómsorði.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærða, X, sæti tíu mánaða fangelsi og kemur gæsluvarðhald sem hún hefur setið í frá 16. maí 2016 til frádráttar refsingunni með fullri dagatölu.

Ákærða sæti upptöku á 388,89 g af kókaíni.

Ákærða greiði allan sakarkostnað 1.445.508 krónur, en þar eru meðtalin málsvarnarlaun skipaðs verjanda hennar, P-kk-nf R-kk-nf M. K-kk-nf hrl., 613.800 krónur svo og 118.519 krónur vegna útlagðs kostnaðar hans.